Bistandsadvokat slo tilbake mot dommeren
Det var under Larsens utspørring av politimannen fra Nordre Buskerud som rykket først ut i retning Utøya at temperaturen begynte å stige i rettssal 250 i Oslo tingrett i dag. VG-DIREKTE:Følg utviklingen av rettsdag 25 i ord og bilder her Dommer Arntzen avbrøt Larsen tre ganger under utspørringen fordi hun mente det gikk for mye tid til «lite relevante» spørsmål. Bistandsadvokatene får stadig inn spørsmål fra etterlatte og fornærmede, og når politiet for første gang skal vitne var spørsmålene rundt prioriteringene 22. juli mange. BAKGRUNN:Munnhuggeri mellom bistandsadvokat og dommerenOgså i det påfølgende vitnemålet, til politioverbetjent Håvard Gåsbakk som pågrep Anders Behring Breivik, hadde Larsen mange spørsmål som Arntzen likte dårlig. - Larsen, nå er du tilbake på spørsmål som er mandatet til 22. juli-kommisjonen. Jeg ber deg om å avstå fra det, sa hun skarpt. Larsen protesterte og sa at hun hadde fått tillatelse til å spørre om tidspunkter, men Arntzen lot henne ikke fortsette denne gangen. - Nei, da får vi bare ta den beskjeden til oss, sa Larsen.Det stoppet ikke der. Tvert imot fortsatte disputten mellom dommeren og bistandsadvokaten inn i det neste vitnemålet også: Terje Klevengen som var Beredskapstroppens aksjonsleder på Utøya. - Vi har et spørsmål som går på om du vet når helsepersonell ankom øya, åpnet Larsen sin utspørring. Klevengen svarte at han ikke hadde noe tidspunkt for det. Da fortsatte Larsen: - Nei. Så er det sånn, administrator, at vi har veldig mange spørsmål til denne personen, men ut fra det retten har sagt tidligere må vi avstå fra det, sa hun. - Dersom det er spørsmål om ansvarsforhold, så kan det stilles til 22. juli-kommisjonen, svarte Arntzen. - Vi har litt forskjellig oppfatning av hva spørsmålene dreier seg om, så vi har bestemt for å avstå fra å stille dem, responderte Larsen syrlig.Dommerens avskjæring av disse spørsmålene har ført til sterke reaksjoner blant både etterlatte, fornærmede og bistandsadvokater. - Tingretten har her kommet med et signal som oppleves som respektløst overfor de etterlatte. Dette er dypt tragisk, vi har frem til nå hatt god prosessledelse, raser bistandsadvokat Thorsteinn Skansbo. Bjørn Ihler overlevde massakren på Utøya. Også han skulle ønske dommer Arntzen lot bistandsadvokatene spørre seg ferdig. - Det er viktig for meg å få vite alt som skjedde mens det pågikk, å sette sammen puslespillet for min egen del. Men det er også viktig for samfunnssikkerheten fremover. Vi må lære av denne hendelsen, vi må komme med nye rutiner for hvordan store arrangementer foregår, vi må gjøre konrkete tiltak for å skape et tryggere samfunn fremover, sier han til VGTV. 22. juli-kommisjonen er en regjeringsnedsatt uavhengig kommisjon som ble opprettet som følge av terrorangrepene i Norge 22. juli 2011. Kommisjonen skal ikke være en granskingskommisjon, men gi en samlet fremstilling av hva som skjedde denne dagen i regjeringskvartalet og på Utøya, samt å gi anbefalinger ut fra den lærdom man eventuelt kan trekke av det man finner ut. Den skal avslutte sitt arbeid 10. august 2012 og avgi rapport til statsministeren.
Munnhuggeriet mellom bistandsadvokat Mette Yvonne Larsen og dommer Wenche Arntzen fortsetter i rettssalen.